Predkladacia správa

Návrh zákona o spotrebnej dani z elektriny, uhlia a zemného plynu a o zmene a doplnení zákona          č. 98/2004 Z. z. o spotrebnej dani z minerálneho oleja v znení neskorších predpisov predkladá Ministerstvo financií SR na základe Plánu legislatívnych úloh vlády SR na rok 2007.

Návrh zákona o spotrebnej dani z elektriny, uhlia a zemného plynu bol vypracovaný nadväzne na smernicu Rady 2003/96/ES o reštrukturalizácii právneho rámca spoločenstva pre zdaňovanie energetických produktov a elektriny, v znení smernice Rady 2004/74/ES (ďalej len „smernica“), v zmysle ktorej je v súlade s poskytnutým prechodným obdobím  Slovenská republika povinná 
-	dosiahnuť minimálnu sadzbu spotrebnej dane ustanovenú smernicou na elektrinu a zemný plyn použitý ako palivo na vykurovanie do 1. januára 2010 za podmienky, že k 1. januáru 2007 bude sadzba dane na tieto tovary dosahovať 50 % minimálnej sadzby dane,
-	dosiahnuť minimálnu sadzbu spotrebnej dane ustanovenú smernicou na pevné palivá (uhlie, koks)             do 1. januára 2009 za podmienky, že k 1. januáru 2007 bude sadzba dane na tieto produkty dosahovať     50 % minimálnej sadzby dane. 
Keďže elektrina, zemný plyn a uhlie sa svojimi vlastnosťami, charakterom výroby i distribúcie  diametrálne odlišujú od ostatných minerálnych olejov, ktorých zdaňovanie spotrebnou daňou je upravené v zákone     č. 98/2004 Z. z. o spotrebnej dani z minerálneho oleja v znení neskorších predpisov (ďalej len „zákon                  č. 98/2004 Z. z.“),  je aj mechanizmus zdaňovania týchto predmetov dane podľa smernice odlišný a ich zdaňovanie musí byť upravené samostatným zákonom. V súčasnosti je zdaňovanie zemného plynu riešené v zákone    č. 98/2004 Z. z. osobitnou úpravou. Vzhľadom na to, že mechanizmus zdaňovania zemného plynu je obdobný ako zdaňovanie elektriny, bude aj zdaňovanie zemného plynu upravené predloženým návrhom zákona, čo si súčasne vyžiada novelu zákona č. 98/2004 Z. z.  Z vyššie uvedeného dôvodu presun zemného plynu zo zákona č. 98/2004 Z. z. o spotrebnej dani z minerálneho oleja v znení neskorších predpisov do predkladaného návrhu zákona sa navrhuje upraviť novelizáciou zákona č. 98/2004 Z. z.  v čl. II predkladaného návrhu zákona o spotrebnej dani z elektriny, uhlia a zemného plynu.
Daňová povinnosť bude vznikať dňom dodania elektriny, uhlia a zemného plynu konečnému spotrebiteľovi alebo dňom spotreby právnickou osobou alebo fyzickou osobou, ktorá nie je konečným spotrebiteľom. 
Daňový dlžník bude právnická osoba alebo fyzická osoba, ktorá predmety dane dodala na konečnú spotrebu alebo sama spotrebovala. 
Sadzby dane sa navrhujú 
- pre elektrinu vo výške 0,02 Sk/kWh od 1. júla 2008 do 31. decembra 2009 a  od 1. januára 2010 vo výške 0,04 Sk/kWh,
- pre uhlie na úrovni minimálnej sadzby dane t.j. 320 Sk/t od 1. júla 2008,
       - pre zemný plyn vo výške 0,20 Sk/kWh od 1. júla 2008 do 31. decembra 2009, ak je používaný ako pohonná látka a vo výške 0,02 Sk/kWh, ak je používaný ako palivo  a od 1. januára 2010 vo výške 0,40 Sk/kWh, ak je používaný ako pohonná látka a vo výške 0,04 Sk/kWh, ak je používaný ako palivo. 
Do návrhu zákona sú premietnuté ustanovenia smernice upravujúce obligatórne daňové zvýhodnenia a niektoré fakultatívne daňové zvýhodnenia – oslobodenia od dane, ako napríklad použitie v chemických, elektrolytických a metalurgických procesoch, spotreba elektriny, uhlia a zemného plynu na výrobu (ťažbu) elektriny, uhlia a zemného plynu, ďalej elektrina vyrobená z obnoviteľných zdrojov, elektrina, uhlie a zemný plyn použité v domácnostiach. 
Zdaňovacím obdobím bude kalendárny mesiac a splatnosť dane 25. deň mesiaca nasledujúceho po mesiaci, v ktorom  vznikla daňová povinnosť.  

		Predpokladaný výnos zo spotrebnej dane z elektriny, uhlia a zemného plynu v roku 2008 sa odhaduje akruálne vo výške 0,357 mld. Sk. Odhad výnosu tejto spotrebnej dane je značne neistý, keďže potrebné údaje o spotrebe budú k dispozícii až po samotnom zavedení týchto daní.
Vyčíslený predpokladaný dopad zo spotrebnej dane z elektriny, uhlia a zemného plynu primárne zaťaží podnikateľskú sféru, keďže spotrebu elektriny, uhlia a zemného plynu domácnosťami sa navrhuje oslobodiť, avšak dopad na obyvateľstvo sa môže prejaviť nepriamo v cenách niektorých výrobkov a služieb.
Návrh zákona nepredpokladá potrebu vytvárania nových pracovných miest ani zvýšenia nárokov na finančné prostriedky.
Návrh predkladaného zákona smeruje ku kladnému vplyvu na životné prostredie, pokiaľ pôjde o využitie elektriny a zemného plynu ako pohonnej látky alebo paliva namiesto fosílnych palív.